Западнонилска треска

Западнонилската треска е инфекција предизвикана од западнонилскиот вирус, кој вообичаено се шири од комарци. Кај околу 80% од случаите има благи или воопшто нема симптоми. Околу 20% од случаите развиваат треска, главоболка, повраќање, или осип. Кај помалку од 1% од случаите, се јавува енцефалитис или менингитис, со вкочанетост во вратот, конфузност и епилептични напади. Закрепнувањето може да потрае со недели до месеци. Ризикот од смртност кај оние кај кои е зафатен нервниот систем е околу 10 проценти.

Западнонилскиот вирус (WNV) вообичаено се пренесува од комарци, главно преку инфицирани птици, кои се носители на болеста. Ретко вирусот се пренесува со трансплантација на крв и органи, или од мајка на бебе за време на бременоста, породувањето или доењето, но во други случаи не се пренесува од човек на човек. Ризикот за потежок облик на болеста е поголем кај лицата над 60 години и кај оние со други здравствени проблеми. Дијагнозата се поставува врз основа на симптомите и крвните анализи.

Не постои вакцина за луѓето. Најдобар начин да се намали ризикот од инфекција е да се избегнат убодите од комарци. Намалување на популацијата на комарци може да се постигне со елиминирање на застоени води во садови, олуци, базени и сл. Кога комарците не можат да бидат избегнати, можноста од убоди може да се намали со примена на репеленти и мрежи против комарци. Не постои специфичен третман за болеста; лековите против болка може да ги ублажат симптомите.

Вирусот бил откриен во Уганда во 1937, а прв пат бил детектиран во Северна Америка во 1999. WNV се јавува во Европа, Африка, Азија, Австралија, и Северна Америка. Во САД годишно се пријавуваат илјадници случаи, а највеќето во август и септември. Можна е појава и на епидемии на болеста. Тешка форма на болеста може да се појави и кај коњите, за кои е развиена и вакцина. Систем за надзор на птиците е корисен за рано откривање на потенцијална човечка епидемија.

 Наводи 

Категорија:Зоонози